da en en en fr de da id da nb da da da da da da da da en en
Amod Mahajan redningsmand I besynderlig kamp - Svanholm Cricketklub
Onsdag d. 3. august 2022 kl. 22:15 af Henrik Pfaff
Både Svanholm II og Copenhagen led under sommerferieafbud til kampen i lørdags.
For vores vedkommende havde DCF sendt tre af vores ungdomsspillere uden at fortælle det til klubben, så der var godt med panik, til et såkaldt kursus i Helsingborg, hvor 28-30 deltagere uden net skulle undervises af et såkaldt Joe Root Academy (lånte fjer), hvor den ene af de to trænere i øvrigt var vores gamle træner Sean Seigert – det blev det ikke mindre absurd af.
Shan Seigert, træner for Svanholm i 2001 og kortvarigt bekendtskab i Helsingborg for tre ungdomsspillere i sidste weekend
Nåh til kampen. Vi gik først til gærdet- og det lignede den rene katastrofe, da det lykkedes anføreren at løbe Toby Adams og Aden Aftab ud og efterfølgende blive ramt på skinnerne foran gærdetog, så det hed 5 ude for 19. Sjette manden forlod den synkende skude ved 34, men vores sekser Amod Mahajan og vores junior, Harris Rizwan, der battede som nr. 8, stod fast. Amod Mahajan er en solid gærdespiller med teknikken i orden, så mens Harris (27 på 64 bolde) holdt ham inde, producerede Amod 72 på 106 bolde. De skiltes ved 144 og med lidt hjælp fra halen brugte vi alle overne til at lave 174 for 8.
Amod Mahajan efter sin bedrift
Den total lyder på papiret pæn, men banen var både lille og lynhurtig med al græs svedet af, så oddsene var i Copenhagens favør.
Det viste sig imidlertid, at hjemmeholdet havde en hale så lang, at efter femtemanden faldt ved 101 var alle ude for 107 på ca. 28 overe. Said Alam og Ehsan Karimi tog hver 3 gærder for henholdsvis 21 og 25 og en velbowlende Asad Shah tog et par af de øverste (2/20).
Andetholdet spiller på søndag hjemme mod KB II.